**Téma** (10.2. 2019)**: Svedomie. Starostlivosť o svedomie. Spása.**

Evanjelium z nedele 10.2.: -  Ev. Lk, 5,1-11: "Pane, som človek hriešny..."

**Cieľ témy:**

**- Učiť sa počúvať svedomie.** (Sprevádzať deti pri večernom spytovaní svedomia, aby sa tešili z dobra a vedeli oľutovať to, čo je zlé. Pomáhať im nájsť svoj podiel na dobre, ale aj na vine...).

**- Učiť sa starať o svoje svedomie, lebo je to hlas, ktorý ma vedie do neba.**

**Obsah témy:**

**Ako zistím, či som urobil niečo dobré, alebo zlé?**

Každý má vo svojom srdci hlas, ktorý je rozumný a múdry, **volá sa svedomie a ono je každému človeku dané na pomoc.**

Tento hlas je od Pána Boha, ktorý nám cez srdce pomáha spoznať, čo je dobré a čo zlé. Pomáha nám rozlíšiť **dobré skutky od hriechov** (teda od zla, ktoré ubližuje láske voči Bohu a ľuďom).

Boh nás má rád a túži po tom, aby sme boli šťastní. Nie iba na chvíľu, ale navždy.

To, čo je dobré, k tomu nás povzbudzuje a to, čo je zlé, od toho nás odhovára.

Ak ho nepočúvame, tak si ublížime na duši, a tiež si otupujeme schopnosť počúvať ho.

Keď svoje svedomie nepočúvame, tak do nášho srdca ľahko príde nepokoj, smútok, a neskôr aj zmätok, lebo do nášho srdca sme pustili to, čo nie je dobré a nechali sme si zobrať to, čo je jemné, krásne a Božie – **Boží život. Vtedy naše srdce prehlušuje zlo.**

Svedomie nie je nikdy násilné, pretože je prejavom Božej lásky. Boh nám dal slobodu, ktorú vždy rešpektuje, lebo bez nej by sme neboli schopní odpovedať na Božiu lásku. **Preto si ho potrebujeme veľmi chrániť a nie otupovať.**

**Správna výchova slovom a príkladom je preto veľmi dôležitá. Je to úloha rodičov, kňazov a autorít!!!**

**Ako sa máme starať o svedomie, ako ho chrániť?**

1. Vždy ho počúvať.
2. Tí, čo majú zodpovednosť za nás a naše dobro, tých máme poslúchať vo všetkom, čo je dobré.

Sú to naši rodičia, kňazi, učitelia, tréneri... **Jediná výnimka**, kedy ich nesmieme počúvnuť je vtedy, keby nás nahovárali na niečo zlé.

1. Vyhradiť si pravidelný čas na spytovanie svedomia – počúvanie svojho srdca v tichu, aby sme sa s Nebeským Otcom mohli tešiť z toho, čo je skutočne dobré a mohli objaviť aj to, čo treba oľutovať, napraviť a poučiť sa z toho, aby sa to viac neopakovalo.
2. Ak sme nepočúvli naše svedomie a urobili by sme niečo zlé, snažme sa to čím skôr napraviť. Odprosme tých, ktorým sme ublížili a počúvajme, ako to napravíme. Niekedy potrebujeme aj pomoc, vtedy sa nehanbime poprosiť, aj keď to nemusí byť ľahké.
3. Tiež si treba premyslieť a pevne rozhodnúť, čo urobíme, aby sa to znova neopakovalo.
4. Cvičiť si pozornosť na dobré a rýchlosť v úteku pred zlom. Napríklad:
   1. Počúvať Božie slovo (v kostole, aj doma ....) a pripomínať si ho.
   2. Trénovať dobré skutky a to, čo slúži pre dobré vzťahy.
   3. Rozprávať sa (napr. rodičmi, kamarátmi...) a rozmýšľať o tom, čo môžeme urobiť dobré, aby sme prinášali radosť.
   4. Učiť sa ovládať svoje oči, uši, ...celého seba, aby sme robili iba to, čo sa skutočne oplatí, aby sme nestratili **NEBO**.
   5. Vyhýbať sa príležitostiam na zlé a tým ľuďom, ktorí nás navádzajú na zlé.

**Čo sa stane, keď opakovane robíme to, čo je proti svedomiu?**

Staneme sa menej odolní voči zlu, dokonca si môžeme naň navyknúť a budeme slabšie počuť to, čo potrebujeme pre našu spásu.

**Čo je to spása?**

Je to **záchrana našej duše pre nebo**. Je to záchrana z hriechu a večného nešťastia.

**Ako ju môžeme získať?**

Tak, že dovolíme **Ježišovi**, aby nás zachránil. Podmienka je zrieknuť sa toho, čo je proti Bohu (teda zla - hriechu) a prijať všetko, čo potrebujeme nám ponúka na cestu do neba. Preto ho potrebujeme prijať ako Záchrancu – Spasiteľa a počúvať.

**Bez Ježišovej pomoci (bez jeho spásy) sa nikto nedostane do neba?**

Nie, lebo nikto nemá schopnosť vrátiť si Boží život, ktorý stratil hriechom. Bez Ježišovej pomoci sa nedá prísť do neba. Ježiš nemôže zachrániť toho, kto ho odmieta.

Ak by sme sa vedeli zachrániť bez Ježiša, nemusel by za nás zomrieť, dať svoj život za naše hriechy. Ježiš prišiel práve preto, aby nás vykúpil z toho, čo je zlé. Zaplatil za to svojim životom a daroval nám nový život, ktorý sa naplno prejaví až v nebi. Ak by sme odmietli Ježišovu pomoc, tak všetko dobré sa nám nakoniec minie, stratíme všetko dobré.

**Kto nás zachraňuje pre nebo?**

Ježiš a tí, ktorí sú s ním v priateľstve.

**Čo sa potrebujem učiť a naučiť do budúceho stretka?**

**- To, čo potrebujem urobiť po každom hriechu - nepočúvnutí svedomia:**

* **Oľutujem** hneď ako si uvedomím, čo som zlé urobil. Ako? **Poprosím s dôverou** Nebeského Otca o pomoc a odpustenie (to je ľútosť). **Premyslím si, ako napravím to**, čo som hriechom pokazil a napravím všetko to, čo môžem. **Obnovím si predsavzatie**, aby som bol pozorný, poučil sa zo svojej chyby a vyhol sa nabudúce pokušeniu. **Polepším sa –** teda sa stanem odolnejším voči minulým chybám a hriechu, aby som neubližoval Bohu a tým, ktorí ma majú radi.

**- To, čo sa potrebujem naučiť každý večer:**

* **Každý večer si budem spytovať (počúvať) svedomie, aby som mohol zaspať v „záchrannej sieti Ježiša“**.

Môžem si spomenúť aj naBožie slová, ktoré mi môžu vyjasniť hlas môjho svedomia. Preto si občas zopakujem desať Božích prikázaní.

**Pri spytovaní svedomia si spomeniem najprv na dobro,** lebo cez dobré vnímam, ako ma Ježiš má rád **a oľutujem všetko zlé**, čo som urobil alebo kde som niečo zanedbal.

**Naučím sa modlitbu ľútosti (pomôcka – kartička)**

* **Donesiem vyplnenú kartičku na budúce stretko.**

Do políčok s dátumami, si deti môžu každý deň nakresliť hviezdičku, ak si nezabudli prejsť spytovanie svedomia a modlitbu ľútosti.

**Termíny a témy stretnutí s deťmi, ktoré nás ešte čakajú:**

 3.3. Sviatosť zmierenia  a Božie Slovo (v pôste priestor na 1. sviatosť zmierenia)

 7.4. Bohoslužba slova – poznať Božie Slovo znamená poznať Ježiša Krista

 5.5. Bohoslužba obety – Boh nám pripravil obetný dar a mi môžeme mať na ňom účasť... **(s opakovaním – resp. rozhovorom...)**

**Záver prípravy**: (doplniť termíny) Vrcholom sv. omše je účasť na sv. prijímaní. Doladiť prípravu cez deviatnik, nácvik slávnosti a 2. sviatosť zmierenia

**Prvé termíny 1. sv. prijímania:**

U saleziánov 1.6.2019 (dohodnúť bezprostrednú prípravu: nácvik v stredu 29.5. alebo vo štvrtok 30.5. – prikázaný sviatok Nanebovstúpenie Pána a piatok 31.5. – spovede pred 1.sv.prijim.)

**Požiadavka z Bánovej** - dať 1. termín v Bánovej na 2.6.2019. Bude potrebné doladiť nácvik obradu a sv. spovede pred 1.svätým prijímaním. – návrh na 16:00 v sobotu 1.6..

**Skúška šiat** (5.5.???) – Potrebná je včas, aby sme zabezpečili dostatočný počet pre jednotlivé veľkosti, ak pôjdu deti z Bánovej v ten istý víkend.